दुकान के पुराने नाम से हैरान थे माधवराव सिंधिया, उनके कहने पर बदलना पड़ा था नाम
Madhya Pradesh Zayka Special Story - (Gwalior SS Kachori Wala). माधवराव सिंधिया भी कचोरी खाने आते रहते थे। एक बार उन्होंने मेरे पिता से कहा कि तुम हो तो कांग्रेसी लेकिन दुकान आरएसएस के नाम पर चलाते हो, तुम्हें इसका नाम बदलना चाहिए
ग्वालियर में सुबह के नाश्ते की बात की जाए, तो एसएस कचोरी वाले की प्रसिद्ध कचोरी का जिक्र सबसे पहले आता है। यहां बनने वाली खड़ी मूंग की दाल से भरी खस्ता कचोरी के लोग यूं ही दीवाने नहीं हैं। कहा जाता है कि 75 साल से यहां की कचोरी का स्वाद एक जैसा बना हुआ है। सिंधिया घराने के तत्कालीन मुखिया स्व. माधवराव सिंधिया भी यहां की कचोरी के दीवाने थे। कई बार कचोरी खाने के लिए खुद दुकान पर आते थे। उन्हीं के कहने पर दुकान का नाम भी बदलना पड़ गया था।
पूर्व प्रधानमंत्री स्व. अटल बिहारी भी अपने कॉलेज टाइम में यहां आकर कचोरी खाया करते थे। हाल ही में देश के जाने माने सेलिब्रिटी शेफ संजीव कपूर भी यहां कचोरी का लुत्फ ले चुके हैं। दुकान संचालक हितेश भार्गव से बात करते हुए हमने यह जानने की कोशिश की कि आखिर ऐसा क्या है उनकी दुकान की कचोरी में, जो लोग खिंचे चले आते हैं..
75 साल पहले दादा-दादी ने स्टॉल से शुरू की थी दुकान
एसएस कचोरी शॉप के संचालक हितेश भार्गव का कहना है कि वे परिवार की तीसरी पीढ़ी हैं, जो यह दुकान संभाल रहे हैं। असल में इस दुकान की नींव 75 साल पहले उनके दादा रामचरण लाल शर्मा व दादी लक्ष्मी देवी ने रखी थी। उन्होंने एक स्टॉल के रूप में कचोरियों की बिक्री शुरू की थी और दुकान का नाम अपने बेटे रामस्वरूप शर्मा के नाम से आरएसएस कचोरी रखा। उनकी मेहनत और दादी के हाथ की कचोरियों के स्वाद ने लोगों के दिल को इतना छुआ कि छोटा सा स्टॉल एक आलीशान दुकान में बदल गया। उसके बाद मेरे पिता रामस्वरूप शर्मा ने दुकान संभाली। अब मैं हितेश भार्गव और बड़े भाई ह्रदेश भार्गव काम संभाल रहे हैं।
माधवराव सिंधिया ने दिया था नाम बदलने का सुझाव
दुकान के संचालक हितेश ने बताया कि पहले उनकी दुकान का नाम आरएसएस कचोरी था। मेरे पिता स्व. रामस्वरूप शर्मा कांग्रेस कार्यकर्ता थे। उस वक्त दुकान पर कांग्रेस के बड़े नेता स्व. माधवराव सिंधिया भी कचोरी खाने आते रहते थे। एक बार उन्होंने मेरे पिता से कहा कि तुम हो तो कांग्रेसी लेकिन दुकान आरएसएस के नाम पर चलाते हो, तुम्हें इसका नाम बदलना चाहिए। तब मेरे पिता ने दुकान के नाम के आगे से आर को हटाकर एसएस कचोरी कर दिया। बाद में इन कचोरियों ने इतनी चर्चा बटोरी कि ग्वालियर की कचोरी की चर्चा दिल्ली तक होने लगी।
क्यों खास है एसएस वालों की कचोरी?
आखिरकार ऐसा क्या खास है इनकी कचोरी में कि यह लोगों के मुंह से दिल में उतरकर दिमाग पर हावी हो जाती है। इस पर दुकान संचालक हितेश भार्गव बताते हैं कि सबसे पहले तो कचोरी में वह खड़े मूंग की दाल डालते हैं। जबकि अन्य कचोरी बनाने वाले दाल को खड़ा नहीं डालते हैं। इसके अलावा उनके खुद के पांच गोपनीय मसाले हैं, जिनको वह अपनी देखरेख में तैयार कराते हैं। कचोरी के मिक्सर में डालते हैं। आखिर में कचोरी के ऊपर की पपड़ी को मैदे से काफी स्वादिष्ट बनाया जाता है।
1994 का दिन हमेशा याद रहेगा
दुकान के ऑनर हितेश बताते हैं कि सबसे यादगार पल 1994 में आया, जब माधवरावजी के बेटे ज्योतिरादित्य सिंधिया की शादी हो रही थी और कंपू से उनकी बारात शोभायात्रा के रूप में नया बाजार से गुजरी थी, तो बारातियों का स्वागत एसएस की खस्ता कचोरी से हुआ था।
दिल्ली तक ले जाते हैं लोग
कंपू स्थित एसएच कचोरी की धमक सिर्फ ग्वालियर तक नहीं है बल्कि दिल्ली, भोपाल, आगरा, झांसी तक भी है। ग्वालियर में रहने वाले ऐसे लोग, जो अब आसपास के इन शहरों में पहुंच गए हैं, वह कभी भी आते हैं, तो खस्ता कचोरी जरूर लेकर जाते हैं। ऐसा भी होता है कि कोई रिश्तेदार यहां से आ रहा होता है, तो उससे कचोरी लाने के लिए कहा जाता है।
सीएम ने मंगवाई थीं कचोरियां
बीती 25 दिसंबर को पूर्व प्रधानमंत्री अटल बिहारी वाजपेयी के जन्मदिवस पर ग्वालियर में महाराज बाड़ा पर कार्यक्रम हुआ था। जिसमें प्रदेश के मुख्यमंत्री शिवराज सिंह चौहान, केन्द्रीय मंत्री नरेन्द्र सिंह तोमर, केन्द्रीय मंत्री ज्योतिरादित्य सिंधिया सहित प्रदेश सरकार के अन्य कई मंत्री भी शामिल हुए थे। आयोजन में मुख्यमंत्री ने मंच से ही अटल जी की याद में एसएस कचोरी वालों की कचोरी को याद किया था और उसे मंगवाकर खाया था।
50 साल से खा रहा हूं कचोरी
ग्वालियर निवासी प्रमोद कुमार कहते हैं कि वह लगातार 50 साल से एसएस कचोरी वालों की कचोरी खा रहे हैं। आज भी वही स्वाद है, जो 50 साल पहले था। स्वाद से इन्होंने समझौता नहीं किया है। हमारे लिए नाश्ते का मतलब एसएस की कचोरी ही है।
लाजवाब है इसका स्वाद
भिंड निवासी अमन सोनी कहते हैं कि अब मैं ग्वालियर में रहता हूं। जब से यहां आया हूं, लगातार कंपू स्थित एसएस कचोरी वालों की कचोरी खाने आता हूं। वैसे तो इनके यहां समोसे, बेढ़ई व अन्य चाट भी मिलती है, लेकिन इनकी विशेषता कचोरी है।